
Sammendrag
Etter 1980 er det observert tydelig mangel på svovel (S) på jordbruksvekster. Dette skyldes sterk nedgang i avsetninger av atmosfærisk S og mindre S tilført gjennom gjødsel på grunn av økt bruk av S-fri mineralgjødsel. Svovel bundet i jorda er en av de viktigste S-kildene for plantene. Svovelforsyningen er påvirket av S-avsetning og gjødselpraksis. I områder med S-mangel kan S-gjødsling øke avling, forbedre produktkvalitet og senke infeksjonshastighet og skade av patogene sopper. Formålene med dette doktorgradsarbeidet var: (i) å undersøke langtidseffekt av ulik gjødsling på S-fraksjoner i hele jordvolumet og i jordaggregat; (ii) å evaluere mengde og hastighet i oksideringen av elementært svovel (S0) og rollen til S-oksiderende mikroorganismer i oksidering av S0; og (iii) å bedømme den hemmende effekten av H2S, dimetylsulfid (DMS) og S0 på den patogene soppen Rhizoctonia solani.     

Effekt av lang tids gjødsling med mineral eller husdyrgjødsel på S-fraksjoner i hele jordvolumet og i jordaggregat ble undersøkt på i et langtids gjødslingseksperiment startet i 1922 på Møystad i Hedmark (artikkel I og II).  Jorda er klassifisert som Eutri Endostagnic Cambisol. Resultatene viste at mikrobiell biomasse S (MBS) utgjorde 1.2 % av total S. Gjødsling med fast storfegjødsel førte til høyere innhold av MBS enn ved gjødsling med NK (nitrogen og kalium gjødsel uten S). Innholdet av uorganisk S i jorda var ikke påvirket av tilført husdyrgjødsel, men gjødsling med NPK med S økte innholdet av uorganisk S 5 ganger sammenlignet med kontroll. Lang tids tilførsel av mineralgjødsel og husdyrgjødsel økte det totale innholdet av S i hele jordvolumet og i vannstabile aggregater. Dette skyldes tilført S  i mineralgjødsel gjennom årene. Men tilførsel av husdyrgjødsel økte innholdet mer enn mineral gjødsel. Svovel ble hovedsaklig akkumulert som organisk S, spesielt ester-S og rest-S. Rest-S er total-S minus karbonbundet-S og ester-S. Ester-S og rest-S utgjorde henholdsvis 39-52 % og 38-51 % av total S. Vannstabile makroaggregater (> 2 mm og 1-2 mm) og mikroaggregater (< 0.06 mm) viste en signifikant høyere andel total S enn andre aggregater. Vannstabile makroaggregater hadde høyest andel av ester S, mens mikroaggregater hadde et høyest innhold av karbonbundet-S og rest-S. De gjennomsnittlige C/S og N/S forhold i vannstabile aggregater varierte fra henholdsvis 54 til 60 og fra 5.6 til 6.0. Vannstabile makroaggregater hadde høyere C/S og N/S forhold enn mikroaggregater. 

To inkubasjonseksperimenter ble gjennomført for å bestemme mengde og hastighet i oksideringen av elementært svovel (S0) og til å bedømme rollen til S-oksiderende mikroorganismer i oksidering av S0 (artikkel III og IV). Resultatene viste at 16 % og 22 % av S0 ble oksidert etter 84 dager ved henholdsvis 20 ºC og 30 ºC. Oksideringen av S0 viste to stadier i denne studien: en rask oksidasjonshastighet før 28 dager og en langsom oksidasjonshastighet mellom 28 og 84 dager. Ved 30oC var det høyest oksidasjonshastighet, 12.8 (g S cm-2 d-1, mellom 0 og 14 dager, mens det ved 20oC var høyest oksidasjonshastighet, 10.2 (g S cm-2 d-1, mellom 14 og 28 dager. Ved gjentatt tilførsel av S0, økte SO42--S konsentrasjonen jevnt inntil den sjette tilførselen av S0. Deretter sank konsentrasjonen av SO42--S signifikant. Det var raskest oksidasjon av S0 etter den andre tilførselen av S0. Antallet Thiobacillus spp. økte konsistent med gjentatt tilførsel av S0 med en maksimal populasjon ved syvende tilførsel av S0. Populasjonen av aerobe heterotrofe svoveloksiderende bakterier økte også med gjentatte tilførsler av S0. De hadde et maksimum ved fjerde tilførsel av S0 for deretter å synke gradvis. Det ble funnet signifikant polynomial korrelasjon mellom konsentrasjonen av SO42--S og antallet Thiobacillus spp. (R2=0.85, p< 0.01) og aerobe heterotrofe svoveloksiderende bakterier (R2=0.63, p< 0.01). 
Jord ble dampet med H2S eller DMS eller tilført S0 in situ for å undersøke den hemmende effekten av disse på den patogene soppen R. solani. Dette for å undersøke effekten av disse metabolittene på svovelindusert resistens (SIR) (artikkel V). Resultatene viste at H2S damping reduserte koloniveksten. Den ble redusert fra 29% ved avslutning av dampingen til 12% 4 dager senere. Generelt hadde verken H2S konsentrasjon opp til 20 (l l-1 eller DMS konsentrasjon av 2 (l l-1 noen effekt på aktivitet av dehydrogenase eller alkalin fosfatase hos R. solani. Tilførsel av S0 i jord førte imidlertid til en hemmende effekt på aktivitet av dehydrogenase og alkalin fosfatase. Elementært S senket dehydrogenaseaktiviteten med 11 % og aktivitet av alkalin fosfatase opp til 40%, 6 dager etter inokulering med R. solani. 

Konklusjon: Disse undersøkelsene viste at lang tids tilførsel av mineralgjødsel eller husdyrgjødsel signifikant påvirket det totale innholdet av S, S bundet i mikrobiell biommasse og organiske S-fraksjoner i hele jordvolumet og i aggregater. Resultatene viste også at S0 kan tilføres plantene direkte som grunngjødsling i tropiske og subtropiske områder. Tiden for tilførsel av S0  kan forkortes dersom jorda har fått S0 tidligere.  Både Thiobacillus spp. og en aerob heterotrof S-oksiderende bakterie var ansvarlige for oksidering av S0. Tilførsel av S0 førte til svovelindusert resistens hos planter mot den jordboende patogene soppen R. solani, mens det var ingen tydelig effekter av verken H2S eller DMS i denne undersøkelsen. 

